El temporal de pluja deixa Horta de Sant Joan sense abastament d'aigua potable - marfanta.com
El temporal de pluja deixa Horta de Sant Joan sense abastament d'aigua potable
Publicat per Gustau Moreno Pérez el dia 22 d’octubre de 2012 | 22.10.12
HORTA DE SANT JOAN (Terra Alta).- Les intenses pluges d'aquest cap de setmana han deixat els veïns d'Horta de Sant Joan sense subministrament d'aigua potable durant aquest dilluns. Els operaris municipals estan treballant per intentar restablir el subministrament aquest dilluns al vespre, després que una pedra de grans dimensions caiguda de la muntanya aixafés un tram de la canonada que porta l'aigua des dels Ullals de Morago resseguint el curs del riu Estrets fins a la població. L'incident va afectar també un segon tram de la canonada per la pressió de l'aigua, segons ha confirmat a l'Agència Catalana de Notícies (ACN) l'alcalde de la població, Josep Antolí. En el cas d'Horta de Sant Joan, durant aquest episodi de pluges s'han acumulat més de 200 litres per metre quadrat.
Al marge de l'afectació en l'abastament d'aigua potable, bona part dels danys ocasionats per les pluges s'han concentrat en la xarxa de camins rurals del terme municipal. Entre els vials més afectats, es troba el que comunica la població amb la veïna Caseres, on des d'aquest dilluns al matí treballen màquines excavadores per poder-lo reobrir al trànsit. Antolí ha explicat també que demanaran al Consell Comarcal de la Terra Alta la màquina motonivelladora per poder iniciar les reparacions al més aviat possible.